钦定古今图书集成/明伦汇编/皇极典/第237卷
## 钦定古今图书集成/明伦汇编/皇极典/第237卷

| 钦定古今图书集成 明伦汇编 第二百三十七卷 |

| |

钦定古今图书集成明伦汇编皇极典

第二百三十七卷目录

御制部纪事二

皇极典第二百三十七卷

《辽史太宗本纪》：“天显七年六月戊辰，御制《太祖建国
碑》。”

十年十一月丙午，幸弘福寺，为皇后饭僧，见观音画
像，乃大圣皇帝、应天皇后及人皇王所施，顾左右曰：
“昔与父母兄弟聚观于此，岁时未几，今我独来。悲叹
不已。”乃自制文题于壁，以极追感之意，读者悲之。
《兴宗本纪》：重熙六年夏六月，上酒酣赋诗，吴国王萧
孝穆、北宰相萧八撒等皆属和，夜中乃罢。癸未，赐南
院大王耶律胡睹衮命，上亲为制诰词，并赐诗以宠
之。秋七月壬寅，以皇太弟重元生子，赐诗及宝玩器
物。

《道宗本纪》：“清宁二年三月己卯，御制《放鹰赋》赐群臣，
谕任臣之意。”

三年八月辛亥帝以《君臣同志华裔同风》诗进皇太
后。

六年夏五月戊子朔，监修国史耶律白请编次御制
诗赋，仍命白为序。六月癸未，以隋王仁先为北院大
王，赐《御制诰》。

咸雍四年二月癸丑。颁行御制《华严经赞》。

《老学庵笔记》：辽相李俨作《黄菊赋》，献其主耶律弘基。
弘基作诗题其后以赐之云：“昨日得卿《黄菊赋》，碎剪
金英填作句。袖中犹觉有馀香，冷落西风吹不去。”
《后山诗话》：王师围金陵，唐使徐铉来，铉伐其能，欲以
口舌解围，谓太祖不文，盛称其主博学多艺，有圣人
之能，使诵其诗曰秋月之篇，天下传诵之，其句云云。
太祖大笑曰：“寒士语尔，吾不道也。”铉内不服，谓大言
无实，可穷也，以请殿上，惊惧相目。太祖曰：“微时自秦
中归道华下，醉卧田间，觉而月出，有句曰：‘未离海底
千山黑，才到天中万国明’。”铉大惊，殿上称寿。

《庚溪诗话》：艺祖皇帝微时，客有咏初日诗者，语虽工
而意浅陋，上所不喜。其人请上咏之，即应声曰：“太阳
初出光赫赫，千山万山如火发。一轮顷刻上天衢，逐
退群星与残月。”盖本朝以火德王天下。及上登极，僭
窃之国以次削平，混一之志先形于言，规模远矣。
《宋史·太祖本纪》：乾德元年夏四月辛卯，建隆《应天历》
成，御制序

《山堂肆》考太祖视学，诏塑先圣先贤像，自为赞，书于
孔颜座端。

《玉海》：“太平兴国二年正月八日己巳，宴新进士吕蒙
正等于开宝寺，赐御制诗二首以宠之。九月丙辰，校
猎近郊。丁巳，御制《猎诗》二章，赐群臣属和。”

《宋史杨徽之传》：“徽之知全州，就迁左拾遗、左补阙，太
平兴国初代还。太宗素闻其诗名，因索所著，徽之以
数百篇奏御，且献诗为谢。其卒章有‘十年流落今何
幸，叨遇君王问姓名’语，太宗览之称赏，自是圣制多
以别本为赐。”

《张洎传》：太平兴国四年，洎知相州，召为翰林学士。博
涉经史，多知典故。每上有著述，或赐近臣诗什，洎必
上表，援引经传，以将顺其意。上因赐诗褒美，有“翰长
老儒臣”之句。

《王昭远传》：“昭远为殿前都虞候。太宗尝草书纨扇作
古诗赐诸将，意多比讽。其赐昭远尤加赏遇。”

《玉海》：“太平兴国四年五月己丑，御制《平晋赋》，赐从官，
皆令继作。又作《平晋》五七言诗各一首，赐从官，俾之
属和。丁酉，诏曰：‘并门底定，銮辂凯旋，宜从众善之因，
以纪一戎之业。其行在所创为佛庙，赐号平晋寺。御
制《平晋记》，刻石建于寺内。辛丑，次榆次县，御制《銮舆
凯旋赋》，赐从官，令继作。癸卯，制《回銮至侧石书怀诗》’”
一首。六月戊午，赐从官新茶，御制《新茶诗》，诏属和。庚
申，车驾北征范阳。辛酉，次定州，御制悲陷蕃民并值
雨诗二首，赐从官，俾属和。

五年三月戊子，会鞠于大明殿。上获多筭。己丑，御制
击球五七言诗各一首，诏近臣属和。丙申，御制《喜春
雨》诗一首，赐近臣属和。十月，契丹主亲领兵数万犯
雄州，乘虚遂至高阳关。十一月己酉，诏巡北边。壬子，
发京师。戊午，次大名。雄州言契丹遁去，车驾即凯旋。
上作诗示群臣，有“一箭未施戎马遁，六军空恨阵云
高”之句。

《太宗实录》：太平兴国五年，太宗北征，师还，帝作诗，有
“銮舆临紫塞，朔野阵云飞”之句。何蒙采二句为诗赋以献。

《玉海》：太平兴国八年九月戊午，制《晚秋》五七言诗二
首，赐近臣。十一月丁卯，宴饯赵普于长春殿，上赋诗
赐普。普以昭文相节度邓州。上不欲烦以枢务，择善
地俾之卧理，因诗什以导意。普曰：“当刻于石。”上谓近
臣曰：“君臣之际，亦尽善矣。”

九年三月壬申，幸含芳园习射。制《晚春游含芳园》五
言十韵诗一首，赐宋琪。乙卯，召宰臣、近臣宴后苑，上
赋诗一章赐侍臣，俾属和。

《太宗实录》：太平兴国九年三月壬子，以河决将塞，命
学士宋白乘传祭白马津沈太牢加璧。己未，滑州言
河决已塞，群臣庆贺。先是，河决韩村，数州罗灾，发卒
五万，以步军师田重进督其役，刘吉副之。吉亲负土
与徒，晨夜兼作。至是而塞。上制《平河歌》赐宰臣宋琪
等，因谓曰：“昔汉武有《瓠子》之歌，今朕聊志一时之事。”
《玉海》：太平兴国九年，将东封，扈蒙进宣示内外御札
草。上嘉其文，御批纸尾以奖之。明年春，侍宴后苑，近
臣应制赋诗。蒙诗末句云：“微臣自愧头如雪，亦听钧
天侍玉皇。”上曰：“善。”因事陈情。翌日，和以赐之，有珍重
老臣之语。

太平兴国九年八月壬子，制《四成》字、四“高”字诗各一
首，赐近臣，令属和。

雍熙元年十一月甲子，上斋宿正殿。乙丑，宿太庙。上
以天气晴和，作《歌诗》赐近臣，令属和。

《太宗实录》：雍熙元年十二月甲午，召近臣宴后苑。丁
酉，赐文武常参官诣尚书省宴饮，上赐诗二首。
《玉海》：雍熙元年十二月丁酉，郊祀毕，赐宰臣文武等
宴于尚书省，帝作诗二首以赐。其日晚，又宣旨曰：“今
日卿等宴会恐未尽欢，可更赐来日宴乐。”群臣献歌
诗赋颂者数十人，并付史馆。于是饮三日。

二年正月己未，上元，御乾元门楼观灯。夜漏初上，密
雪忽降。上谓宰臣曰：“可各赋《观灯夜瑞雪满皇州》诗，
以为娱乐。”上赋诗示群臣，宰相宋琪等咸奉和。三月
戊寅，赐新进士梁颢等御制诗二首。

端拱二年三月二十五日，赐新进士陈尧叟等御制
《箴》一首。四月丙申，上幸金明池，因幸琼林苑习射，上
为歌诗赐群臣。十月乙卯，赐近臣宴于枢使王显第，
赐御制诗一首。十一月壬申，日南至，群臣诣阁拜表
称贺，以御制诗二首赐宰臣宋琪等。戊子，以时雪未
降，命群臣分祷京师祠庙。是日，雨雪，上悦，制诗二首
赐宰臣等，令属和。

三年二月丙辰寒食，上制诗赐宰相李昉等。三月癸
酉一日，命宰臣李昉等就第为观花赋诗之会，酒酣，
各赋《奉诏赏花诗》，帝亦作诗赐之。翼日，学士扈蒙等
诣垂拱殿门谢。六月戊戌朔，上以诸将违诏失律，作
《自勉诗》赐宰相李昉、枢使王显等。九月甲戌重阳，诏
昉等为登高会，又赐诗二首。十月庚戌，赐宰相以下
宴于枢使王显第，赐李昉御制杂言一篇。十一月戊
寅，日南至，御制七言《冬至》诗一首赐李昉等，令属和。
丙戌，幸建隆观、相国寺祈雪。十二月丁未朔，大雨雪，
上大悦。其晚，御玉华殿宴，谓宰相近臣曰：“得此嘉瑞，
思与卿等同醉。”出御制《雪》诗一首令属和。

四年正月乙丑，制岁日诗一首，赐宰臣李昉等。二月
戊午，制《中春遣怀诗》二首，赐近臣属和。三月己卯十
七日，赏花宴于后苑，上临池垂钓，令侍臣赋《赏花钧
鱼诗》，应制者凡二十有六人。俄出五言御制诗一章，
赐李昉等。晚，御水心殿习射。翌日庚辰，上依韵和宰
臣及知制诰，而上十三人所进诗以赐，又令和所进
应制诗以献。九月，起居舍人田锡献《乾明节祝寿诗》
二十韵，上谓宰相曰：“锡言事可称赏。”因和以赐之。丁
丑，以为知制诰。四月，殿中丞李度献《春雨诗》，上谓宰
臣曰：“度苦心于诗，旨可嘉，昨进《贺雨诗》，朕特与继和，
可召至中书宣示。”端拱初，度使交州，赐诗宠行。丙申，
以光州所进绿毛龟示近臣，仍御制七言诗赐昉等。
七月乙丑，御制《早秋》诗二首、《立秋日暮雨》诗一首赐
近臣。丙子，制《中元十韵》《观灯诗》赐宰相等。八月辛卯
朔，兵部郎中杨徽之进《雍熙诗》五言六韵，凡十章，上
览而嘉赏，依韵和以赐之。甲辰，御制《春夏秋冬松风
雪月烟花》诗共五十首赐昉等，又制《中秋玩月》诗二
章、歌一首赐宰相。九月辛丑朔，潍州进嘉禾，制《嘉禾
合穗》五七言诗二首，赐昉等。乙丑，制五七言六韵、菊
花诗各一首赐近臣。辛未，翰林学士苏易简进《乾明
节步虚词》二十章，上依韵和以赐。十月丙申，乾明节，
群臣上寿。己亥，赐宰相及近臣御制《苑中见群鹤飞》
七言诗一首，令属和。

五年正月庚申，御制《嘉雪》五言二十韵诗，赐宰相李
昉等，令属和。乙丑，以宋镐为直史馆，进《贺雪诗》称旨
故也。

端拱元年正月丙子，赋《东郊》《籍田》，五、七言诗各一首，
赐侍臣，群臣献诗赋赞、颂者五十三人。

二年三月二十五日，赐进士陈尧叟等御制箴一首十二月丙辰，大雪，诏近臣宴中书省，令各赋诗，上制
《瑞雪歌》赐之。

三年三月壬寅，御崇政殿亲试进士陈尧叟等，赐第。
上作《修身箴》赐之，勉以“修身、谨行、稽古效官”之意。初，
内殿策士赐诗，至尧叟始易以《箴》。

淳化元年二月己未，诏近臣后苑宴射赋诗，上亦赋
一章，赐宰相吕蒙正等。

淳化二年十二月癸未，作《喜雨诗》，赐近臣属和。十一
月甲辰日南至，制《冬日诗》，赐近臣。

三年正月戊戌，制《朝元》及《元日除夜》诗各一首，赐近
臣属和。癸卯，大雨雪，赐近臣宴，御制诗赐之。三月戊
戌，雨沾足。直昭文馆李宗谔献诗三篇，上于纸尾批
御诗一首赐之，有“传家之子能文章”之句。戊申，赐宰
相李昉诗一首。庚申，宴射琼林。辛酉，御制《游琼林苑
诗》赐近臣。三月癸卯，赐新进士孙何等御制箴一首。
丙辰，宴琼林苑，御制诗三首赐之。二十二日，幸金明
池，宴从臣琼林苑，作《游琼林苑诗》赐近臣。

《宋史太宗本纪》：“淳化三年夏四月癸未，上作《刑政稼
穑诗》赐近臣。”

《玉海》：“淳化三年五月甲寅，诏增修秘阁。八月壬戌朔，
宴宰臣李昉以下于秘阁，三馆与焉。上作诗以美其
事。已而秘书监李至上表乞御制赞，以光秘府。上许
之，仍以六体亲书赞文并序及篆额刻石一本赐之。
增修秘阁，八月成。戊辰，赐宰臣李昉以下及三馆宴，
赐诗。十二月丁卯，大雪。数年以来，涉冬无雪，至是降”
及尺馀。上喜，赐近臣宴于中书，诏令尽醉。上赋诗，亲
以八分书，遣中书就宴所赐之。是日，又赐秘书监李
至会三馆学士宴于秘阁，凡应制赋诗者二十五人。
四年正月辛卯，合祭圆丘。癸巳，上赋《南郊宿斋》五七
言诗六首赐近臣。乙未，大雨雪，上作《立春日瑞雪诗》
三首赐近臣。癸卯，幸乾元楼宴，作《观灯诗》二首并序，
赐近臣，令属和。八月一日，行书赐苏易简曰：“宋玉遇
楚王，未足以为美；易简逢真主，堪师法于后人。今赐
卿《大言赋》名四句，曰：‘少年盛世兮为词臣，古往今来
兮有几人’。”十一月甲寅朔，日南至，上寿。丁巳，赐近臣
宴于中书，上赋诗赐之。十二月庚子，制《立春歌》诗三
首赐近臣。

五年正月甲寅朔，上制《元旦除夜诗》五七言各二首，
赐近臣，俾属和。三月戊午，召近臣赏花，宴后苑。上临
池钓鱼，命群臣赋诗。时应制者三十九人，上亦赋诗
以赐。宰相吕蒙正等因习射，上中的者六，张乐饮酒，
诏群臣尽醉。五月庚辰，司空致仕李昉献诗，陈情叙
感，上和以赐之，仍别赐昉诗一首。八月戊子，诏近臣
宴于中书，御制诗赐之。十一月丁巳，上赋诗一首，示
翰林学士张洎、钱若水。洎因揣摩上意，上疏称述，凡
数千言。上览而善之，召宰相等赐坐于崇政殿，两庑
谓曰：“洎所上表，深喻朕意，足以戒躁竞之辈，殄浇薄
之风矣。”令付史馆，许众人就观。因叹薄俗。良久，别赐
张洎诗一首，又出四体书前所赋诗一幅，草书者，尤
绝妙。苏易简顿首告上，乞之吕蒙正，亦欲得焉。易简
前奏曰：“臣先请蒙正，已不及矣。”上笑而赐之。

至道元年三月十六日壬戌，后苑赏花，特召司空李
昉坐于尚书之上，帝临池钓鱼，赋诗一章，赐宰相吕
蒙正等，群臣应制者五十五人。上作《钓鱼诗》断章，意
以属吕端。后数日为相。九月九日，赐近臣宴于中书，
御制诗赐之。

《庚溪诗话》：太宗皇帝既辅艺祖皇帝创业垂统，暨登
宝位，尢留意斯文，每进士及第，赐闻喜宴，必制诗赐
之，其后累朝遵为故事。宰相李昉年老，罢政家居，曲
宴必宣赴坐，昉献诗曰：“微臣自愧头如雪，也向钧天
侍玉皇。”上俯和曰：“珍重老臣纯不已，我惭寡昧继三
皇。”时皆荣之。苏易简在翰林，一日上召对赐酒，谓之
曰：“君臣千载遇。”易简应声曰：“忠孝一生心。”吕端参知
政事，上一日宴后苑钓鱼，赐之断句曰：“欲饵金钩殊
未达，磻溪须问钓鱼人。”端续以进曰：“遇直钓直难堪
用，宜问濠梁结网人。”既而端遂拜相。君臣会遇，形于
赓歌，此与唐虞赓载，事虽异而实同也。

《宋史郭贽传》：“贽字仲义，乾德中，举进士，历礼部尚书。
太宗在晋邸时，凡制篇咏，多令属和。真宗常访其赐
本，贽为四卷以献，诏奖之。”

《真宗本纪》：“咸平二年七月壬寅，制《圣教序》，赐传法院。”
《玉海》：“咸平二年八月壬子，侍读学士杨徽之等赴职，
赐宴秘阁，上作七言诗赐之。九月戊子，作《重阳》七言
诗，赐近臣属和。戊午，社，宴近臣于中书，作《社日》五言
诗赐之属和。丙寅，大阅东武村。丁卯，赐近臣饮于中
书，作《大阅》五言诗。十一月丁亥，南郊礼成，宴近臣李”
沆第，作“《亲祀南郊》五言诗”赐之，属和。

咸平三年正月丁亥，范廷召大破契丹于莫州东，斩
首万馀级，寇遁。庚寅，奏至，百官称贺。辛卯，宴从臣于
行宫。癸巳，作《喜闻捷奏》五、七言诗二首，题行宫之壁，
命近臣属和。〈时车驾北巡次大名府〉二月丙子，赏花，宴于后苑作《仲春赏花》《钓鱼》七言诗，群臣皆赋，遂射于水殿。四
月己巳，赐进士陈尧咨等宴琼林苑，作五、七言诗二
首赐之。自后每放榜即赐诗。

《宋史吕文仲传》：“咸平三年，文仲受诏集太宗歌诗为
三十卷，诏书嘉奖。”

《玉海》：“咸平四年三月己丑，后苑曲宴，作五言四韵诗，
命儒臣赋。八月戊辰社，宴近臣于中书、两制、馆阁于
崇文院，作七言诗赐之继和。九月丁丑重阳，宴近臣
于吕蒙正第，作五七言诗，咸令继和。十一月丁亥，作
雪诗一首示吕蒙正等，命即席赋。”

五年十月癸卯，赐近臣宴，作《南郊五言诗》赐之。十二
月乙丑，大雪，上作七言诗赐近臣和。

《宋史李仕衡传》：“真宗谒陵寝，因幸洛。仕衡献粟五十
万斛，又以三十万斛归西京。朝廷以为材，召为度支
副使，迁三司使。帝作《宽材利论》以赐之。”

《陈彭年传》：“彭年拜右谏议大夫，兼秘书监，诏就赐食
厅编次太宗御集，赐勋上柱国。尝因奏对，真宗谓之
曰：儒术污隆，其应实大，国家崇替，何莫由斯。故秦衰
则经籍道息，汉盛则学校兴行。其后命历迭改，而风
教一揆。有唐文物最盛。朱梁而下，王风寖微。太祖、太
宗丕变弊俗，崇尚斯文。朕获绍先业，谨遵圣训，礼乐
交举，儒术化成，实二后垂裕之所致也。又，君之难由
乎听受，臣之不易在乎忠直。其君以宽大接下，臣以
诚明奉上，君臣之心，皆归于正，直道而行，至公相遇，
此天下之达理，先王之成宪，犹指诸掌，孰谓难哉！”彭
年曰：“陛下圣言精诣，足使天下知训。伏愿躬演睿思，
著之篇翰。”真宗为制崇儒术，为君难、《为臣不易》二论
示之。彭年复请示辅臣，刻石国子监。进兵部侍郎。卒，
年五十七。真宗前后赐彭年御制歌诗凡六篇。彭年
妻入谒，出彭年像示之，锡赉甚厚。

《郭承祐传》：“仁宗为皇太子，承祐辅左清道率府率春
坊左谒者，真宗为玉石小牌二，勒铭以戒饬之。”
《石林燕语》：“内香药库在謻门外，凡二十八库，真宗赐
御制七言二韵诗一首，为库额曰：‘每岁沈檀来远裔，
累朝珠玉实皇居。今辰内府初开处，克牣尤宜史笔
书’。”

《湘山野录》：真宗西祀回，召臣僚赴后苑，宣示御制太
清楼聚书记，朝拜诸陵，因幸西京记、西京内东门弹
丸壁记，皆新制也。笑谓近臣曰：“虽不至精优，却尽是
朕亲撰，不假手于人也。”

《遵尧录》：杨亿在学士院，真宗忽夜召见于一小阁，深
在禁中，既见赐茶，从容者久之。因出文槁数箧以示
亿云：“卿识朕书迹乎？皆朕自起草，未尝命臣下代作
也。”亿皇恐不知所对，顿首再拜而出，由是佯狂，奔于
阳翟。是时亿以文章擢天下，然性刚特寡合，故恶之
者得以事谮之。帝性好文，初待亿眷顾无比，晚年恩
“礼渐衰”，亦由此也。

《东轩笔录》：陈恭公执中，以卫尉寺丞知梧州，驿递上
疏，以乞立储贰，真宗嘉其敢言，翼日临朝，袖其疏以
视执政，叹奖久之，召为右正言。然为王冀公所忌。一
日，真宗赋《御沟柳诗》宣示，自宰相两省皆和进。恭公
因进诗曰：“一日春来一度新，翠花长得照龙津。君王
自爱天然态，恨杀昭阳学舞人。”

《青箱杂记》：“真宗听政之暇，唯务观书。每观毕一书，即
有篇咏，使近臣赓和。故有御制《看尚书诗》三章，《看周
礼》三章，《看毛诗》三章，《看礼记》三章、《看孝经》三章。”复有
“御制《读史记》三章，《读前汉书》三首，《读后汉书》三首，《读
三国志》三首，《读晋书》三首，《读宋书》二首，《读陈书》二首，
《读魏书》三首，《读北齐书》二首，《读后周书》三首，《读隋书》”
三首，《读唐书》三首，“《读五代梁史》三首，《读五代后唐书》
三首，《读五代晋史》二首，《读五代汉史》二首，《读五代周
史》”二首，可谓近代好文之主也。

《宋史张秉传》：“秉字孟节，真宗嗣位，进秩兵部郎中。景
德初，知滑州，复知并州。将行，恳求御诗为饯，上为作
五言赐之。”

《玉海》：景德二年二月庚子，作诗赐知贡举赵安仁等，
有“夙夜惟公精考艺”之语。四月二十一日戊戌，幸龙
图阁，近臣毕从，又召直昭文馆种放预焉。阅太宗御
书，又观诸书画，宴于崇和殿。帝作五言诗，从臣皆赋，
命李宗谔、杨亿作序。庚子，又作赞以赐辅臣。十二月
庚寅，雪。命资政大学士王钦若宴馆阁群臣，帝作七
言《雪诗》，令属和。

三年十一月癸亥，日南至，大雨雪。甲子，宴近臣，作《雪
诗》赐之，命与馆阁官皆和。

四年正月乙亥朔，朝元殿受朝，上作《元日会朝》七言
诗。三月七日乙巳，曲宴后苑，初临水阁垂钓，又登太
清楼观太宗御书及新写四部群书。又至景德殿放
生池，东至玉宸殿，历翔鸾、仪凤二阁，命坐置酒，帝作
五言诗，从官皆赋，遂宴太清楼下。是月十六日甲寅，
大宴崇德殿中，召近臣宴于后苑，赏花钓鱼。帝作《千
叶牡丹诗，从官毕赋，召大理评事宋绶、邵焕预焉。九月七日庚午，宴近臣子龙图阁之崇和殿，饯侍讲学
士邢昺赴曹州，刑部尚书温仲舒、宋白、侍郎郭贽预
焉。昺视壁挂尚书〈礼记图〉》，指《中庸》篇，凡为天下国家
有九经事，因讲大义，皆有伦理，在位耸听，上嘉纳之，
群臣皆呼万岁。即席赋诗二首以宠其行，命群臣咸
赋。及行，又令近臣祖送，会于宜春苑。十一月辛巳，雪，
宴近臣于中书，馆阁于崇政院。帝作《瑞雪诗》，令馆阁
即席和进，两制次日来上。

《宋史种放传》：“咸平五年，放授左司谏，直昭文馆，翼日
表辞恩命，诏不听其让。数日，复召见，赐绯衣、象简、犀
带、银鱼，御制五言诗宠之，赐昭庆坊第一区，加帷帐
什物、银器五百两，钱三十万。中谢日，赐食学士院。自
是屡得召对。六年春，再表谢暂归故山，诏许其请。将
行，又迁起居舍人，命馆阁官宴饯于琼林苑，上赐七”
言诗三章，在席皆赋。大中祥符元年，命判集贤院。从
封泰山，拜给事中。二年四月，求归山，宴饯于龙图阁，
命学士即席赋诗制序。上作诗卒章云：“我心虚伫日，
无复醉山中。”初放作诗，尝有“溪上醉眠都不知”之句，
故及之。三年正月，复召赴阙，表乞赐告，手诏优答之，
作歌赐之。

《陈尧叟传》：“尧叟知枢密院事。大中祥符初，东封，加尚
书左丞。诏撰《朝觐坛碑》，进工部尚书。献《封禅圣制颂》，
帝作歌答之。祀汾阴，为经度制置使，判河中府。礼成，
进户部尚书。时诏王钦若为《朝觐坛颂》，表让尧叟，不
许，别命尧叟撰《亲谒太宁庙颂》。加特进，赐功臣。又以
尧叟善草隶，诏写途中御制歌诗刻石。”

《玉海》：大中祥符元年三月九日庚午，召近臣宴后苑，
帝作《赏花》七言诗。四月丙戌，御制《景灵宫赞颂》刻石。
二年五月戊午，出泰山谢天书，述《二圣功德铭》《玉女
像记》，示辅臣。十月丙午，以御制《泰山铭赞》赐丁谓等
九轴。因请以御制《泰山铭》于朝堂宣示百官，召近臣
就三司观之。帝曰：“此但记一时事，何足宣示。”宰臣王
旦等固请从之。寻分赐近臣。翌日称谢。

三年正月二十八日戊寅，召近臣观龙图阁太宗御
书及四部书籍。又至阁西观画，帝顾谓马知节曰：“闻
卿别画，可尽评之。”知节以古今工拙对，即赐酒于阁
下。帝作《观书开宴》五言诗，令即席皆赋。又至资政殿
观《天尊像记》。先是，泰山有石像在岩崖间，颇多顽缺，
帝登封见之，因别命修琢，易旧像置内庭。又出圣制
《会真宫碑》《九天司命天尊殿铭》《泰山重修圣像记》，帝
复作新制《泰山铭记》五言诗一章，王旦等属和。闰二
月丁卯，幸开封府射堂，又至西堂阅太宗御书图画，
遂射于射堂，上作七言诗，从臣毕赋。戊辰，枢臣王钦
若上驾幸旧邸七言十韵诗，上作歌以答，仍诏褒之。
二十七日丁丑，召辅臣至宣圣殿，朝拜太宗圣容，帝
作《赏景观花诗》以赐，从官即席赋诗，又御水心殿垂
钓，遂宴金华殿。小苑花皆太宗命中黄门所植，滋茂
异常，辅臣所未至也。三月丁酉，谓宰臣王旦曰：“朕自
北鄙和好，边陲无事，然居安虑危，未尝敢自暇逸。每
为文自警，置诸座右，朝夕观之。”因出《贵廪食吟》《轸田
夫吟》《念农歌》《自戒箴》《守官箴》以示之。癸卯，作《念边》五
言诗，赐近臣属和。四月辛未，幸城南观刈麦，遂幸玉
津园宴谢，上作七言诗赐近臣和。丁巳，龙图阁待制
陈彭年上遵诏纂《历代帝王集》，正位十五卷，闰位十
卷，帝作序，赐名《宸章集》。五月二十八日，召辅臣于崇
政殿北廊观中使任文庆于茅山郭真人池中所获
龙，长二寸许，极细鳞，腹如玳瑁，手中仰覆无惧。帝作
《观龙歌》，复送茅山池中。八月八日甲寅，诏近臣观书
于龙图阁，观瑞物于崇和殿，遂宴于崇和殿。帝作七
言诗，侍臣即席皆赋。初视瑞物，史臣晁迥、杨亿曰：“此
并圣朝受命之符，不载于史册，望内降名件付史院。”
从之。庚申，上作七言诗赐永兴军王嗣宗。九月一日
丙子，幸右承天祥符门，观上梁，遂宴于崇政殿。帝作
五言诗，近臣毕和，赐从官袭衣、金犀带、缗钱有差。
《宋会要》：大中祥符三年九月，帝亲制《五箴》以自儆。判
宗正寺赵湘日对，请御制文以戒宗室，使知孝弟恭
俭之节。丁亥，上作《宗室座右铭》并注，分赐宁王元偓
以下。因谓近臣曰：“凡为童稚时，训导之，为益且久。苟
聪悟者，读书便能成诵，终身不忘。朕旧在藩邸，先帝
令朕遵行。然宗子既众，当须辅导得人。自今十岁以
上，并令入学，委《时大雅》教之。判宗正寺赵湘请朕著
箴以戒之，又以示宗室，因制此铭，以申训导。可付学
士院降诏赐之。”宁王等亦降诏谕意，分赐并及湘。谕
之曰：“卿，宗姓也，故有此赐。”

《玉海》：“大中祥符三年十一月壬子雪，上作七言诗赐
近臣属和。己丑，大雪，赐辅臣饮于中书，上作《再降瑞
雪》七言诗赐之，令继和。”

上将祀汾阴，王旦曰：“汉、唐因巡幸行礼，未有特祭，陛
下为民祈福，不惮栉沐。”上曰：“但冀民获休祥，于朕无
惮。”谓近臣曰：“自十二月朔当食蔬食。”宰相再三请，上
遂作《奉天庇民述》以谕之《宋史杜镐传》：大中祥符三年，镐迁工部侍郎，充其职。
上日赐宴秘阁，上作诗赐之。

《周起传》：“起知开封府，真宗幸府，留燕射堂，赋诗，命书
以刻石。起请曰：‘陛下昔龙潜于此，其正寝非臣下所
宜处，请避居西庑。诏可，因名为继照堂’。”

《薛映传》：“映知河南府，祀汾阴还驻跸，以映有治状，赐
御诗嘉奖。”

《王旦传》：大中祥符四年，旦为玉清昭应宫使。七年，玉
清昭应宫成，旦拜司空，京师赐酺，旦以惨恤不赴，会
帝赐诗导意焉。帝尝示二府喜雨诗，旦袖归曰：“上诗
有一字误写，莫进入改却否？”钦若曰：“此亦无害，而密
奏之。”帝愠，谓旦曰：“昨日诗有误字，何不来奏？”旦曰：“臣
得诗，未暇再阅，有失上陈。”惶惧再拜谢，诸臣皆拜，独
枢密马知节不拜。具以实奏，且曰：“王旦略不辨，真宰
相器。”帝顾王旦笑焉。

《玉海》：“大中祥符四年二月甲子，驾驻河中府，观舜井，
赐名广孝泉。修饰栏槛，禁民慢亵。二井南北相连，可
秉炬而入，帝作赞记之。二月丙寅，赐百官酺宴。二日，
上作《祀汾阴礼成诗》，就赐之。”〈时在河中府〉丁卯，上作五七
言诗赐宁王元偓。庚午，幸巨灵观，上作《西岳真君赞》
《华山仙掌》七言诗以示从臣。召华山隐士郑隐、敷水
隐士李宁对于行宫，上作诗以赐。三月乙亥，作《驻跸
陕州》五七言诗。壬子，幸上清宫，上作《宫铭》及七言诗
示近臣。癸未，作《游龙门诗》。己丑，上作五言诗赐知河
南薛映。庚寅，赐酺宴于河南，上作《大酺》七言诗二首。
庚子，上作《驻跸郑州》七言诗，从臣毕和。四月丁未，作
《西祀还京歌》，有“宽简育群生，虔恭居大宝”之语，赐近
臣和。庚戌，三司使丁谓等请以汾阴路圣制歌诗命
大臣书立石，诏令知枢密院陈尧叟书。丙辰，大宴含
光殿，上作《庆成开宴》七言诗，群臣皆和。八月庚戌，以
汾阴礼成，曲宴宗室、辅臣于后苑，又射于太极楼下，
上作七言诗。九月乙未，赐酺，宴百官于锡庆院，宗室
于相王宫，上作《大酺》五言诗赐群臣和。丙申，又作《大
酺》五言诗，赐相王元偓以下属和。

《枫窗小牍》：“真宗皇帝祀汾阴还，驾过伊阙，亲洒宸翰
为铭勒石，文不加点，群臣皆呼万岁。”

《玉海》：大中祥符四年三月“庚辰，上作《喜雨述怀歌》及
驻跸述怀诗六首，近臣毕和。辛巳，命从臣射于后苑
淑景亭，移宴长春殿，作赏花开宴诗。”五月乙未，诏加
上五岳帝号，遣官奉册。六月乙巳，上作《奉神述》。资政
殿大学士向敏中等请以圣制《奉神述》刻石，遂亲书
刻石于奉神观。八月乙丑，学士李宗谔请圣制《左承
天祥符门碑》，从之。先是，天书降，即诏增葺。宗谔以锡
符之地当有圣作，上谦逊久之，于是作《大中祥符颂》，
以宗谔所撰文刻于碑阴。九月壬申，上作《内藏库铭》，
述先帝节用爱人之意。初命陈彭年撰记，彭年表请
圣文，故从之。丙子，秘书监向敏中、判昭文馆晁迥等
请集圣制藏于馆阁。诏除已刻石铭“记等勉依所奏，
其馀杂文篇什或宣赐者，并令依次抄录，藏于龙图
阁、三馆、秘阁，不得与太宗文集并处。”十月戊辰，召修
玉清宫使丁谓、李宗谔观内殿御书，因命宴上，作《观
书诗》赐谓等。十一月丁丑，出占城国所献师子，命近
臣视之。上作七言诗，预观者咸赋，又作长歌，令近臣
属和。十二月丁未，大雪，宴近臣，上作《瑞雪诗》赐之。
五年正月己巳朔，上作元日五言诗赐近臣和。癸未，
乾元楼观灯，作七言诗。癸酉，命学士晁迥等知贡举。
甲戌，上作诗赐晁迥等曰：“盛时选士贡闱开，罄宇闻
风献艺来。心以权衡求实效，勿令蓬荜有遗才。”甲午，
又赐迥等手诏二十七日。乙未，帝作七言诗赐允宁
等。先是，允宁等诵《易》终篇，习虞世南书，有楷法，帝悦
其向学，故赐诗奖焉。三月二十日丁亥，召近臣赏花
后苑，以雨，移御崇政殿南轩曲宴，命赋诗。有顷，御北
殿，赐宴作乐，帝作赏花及《喜雨诗》二首，群臣即席和
进。四月五日壬寅，幸金明池、琼林苑，开宴射，帝作五
言诗。辛酉，后苑池中获绿毛龟，上作七言诗，近臣毕
和。五月癸未，幸京城南观刈麦种稻。移幸玉津园宴
射，上中的者十，作《观稼》七言诗，赐近臣属和。戊子，以
苑中金华殿所种麦示辅臣，复作歌以赐之。六月壬
子，玉清宫丁谓言：天书阁上有白云五色，作瑞应五
言诗，赐近臣属和。九月，大宴含光殿，日有赤黄珥，直
气五色云，上作七言诗，赐近臣和。十月庚申，上作《司
命天尊降临》七言诗，赐近臣和。庚寅，幸郓、兖王宫，又
宴相王元偓宫，从臣宫僚毕预，上作七言诗赐之，元
偓等奉觞上寿。又射于西南亭，复幸元偁、元俨宫，二
鼓而罢。议者谓唐兴庆花萼故事，无得而比。癸巳，赐
杨亿七言二韵诗，有“侧席待名贤”之句。十月辛亥，作
《为政歌》赐辅臣。闰十月丙子，出玉宸殿新稻赐辅臣，
并以圣制七言诗示之。丁丑，作《舒州瑞石符应》七言
诗。上谒谢启圣院太宗神御殿，礼毕，于龙图阁取太
平兴国中舒州所获志公石示辅臣。上作诗，又作赞，
名曰《神告帝统石》。十一月三日丙申，恭谢玉皇于朝元殿，礼毕，帝作《朝玉皇观二鹤神雀》诗三首，近臣毕
和。庚子，作《圣祖降临记》。庚戌，钱惟演言甘露降所居
丛竹，上作五言诗赐之。十二月十四日丁丑，召近臣
至龙图阁阅书，开宴观新修述古、宣德二殿，又幸资
政殿，帝作七言诗，命即席皆赋。乙酉，作《真游颂》示近
臣。

六年正月癸巳朔，御乾元殿受朝。上作《元日》五言诗
赐近臣。

《真宗实录》：“大中祥符六年七月己未，召辅臣观粟于
后苑，移御山亭，观粉牌、御制文论、歌诗，复阅御书及
《嘉禾图》，上作《嘉禾诗》赐辅臣。”

《玉海》：大中祥符六年八月壬申，作《新修册府元龟序》。
丁亥，又出御制《法宝录序》。孙奭上言：“国家祠祀巡幸，
多用开元故事。明皇政治多缺，非全德之君不可遵
法。”十月丁丑，上作《解疑论》示之：“国家勤稽古制，止如
今日之百官，率多秦置，岂可以秦暴而废耶？但询之
古道，择善而行，何谓不可？”

七年正月庚戌，作《嘉雪》七言诗，恭谒太清宫，礼毕，仰
观祥瑞。辛亥，作《瑞应歌》赐近臣三月八日。癸巳，赏花，
宴于后苑，登太清楼观书，射于楼下，特召知杂御史
预会。帝作御制《赏花》《观书》二诗，从臣毕赋。

三月十日乙未，召辅臣于玉宸殿，观太宗圣文宸翰，
赐宴翔鸾阁，又临曲水浮觞，小黄门奏乐。帝作《观书
流杯诗》二首，侍臣皆赋。五月乙未，作《奉祀礼成述怀》
五言百韵诗，赐近臣馆阁属和。六月丙子，棣州、泾州
流民归业者，给复二年。辛巳，作《悯农歌》，赐近臣和。八
月八日辛酉，幸瑞圣苑观稼，射于水心殿，帝作五言
诗。八月二十五日戊寅，真游殿上梁，召近臣焚香，因
宴于长春殿，帝作七言诗，令近臣继和。上作《蚕麦顺
成》七言诗赐近臣。

十月丙寅，宴宗室、辅臣于崇政殿，赐衣带、器币，以奉
祀礼成也。

八年二月庚辰，大雨，上作《甘泽应祈歌》赐近臣。三月
丙申，宴后苑，上作《赏花》七言诗。

《真宗实录》：“大中祥符八年四月四日癸丑，召辅臣观
书玉宸殿，王钦若、陈尧叟、冯拯、赵安仁预焉。始观太
宗御书，移御别殿，观《皇王帝伯》四论，良臣、正臣、忠臣、
奸臣、权臣五论，幸水轩垂钓，侍臣赋诗。辛酉，赐辅臣
御制《五臣论》各一本，从所请也。”

《玉海》：“大中祥符八年四月甲寅，幸琼林宴射，帝作七
言诗。五月二日，幸玉津园射，作七言诗。闰六月庚寅，
作七言诗赐童子蔡伯希。伯希四岁，诵诗百馀篇，上
召入禁中，命为正字。七月丙子，幸瑞圣园观稼，作五
言诗。八月丙寅，作《继照堂芝草歌》赐近臣。丙戌，出御
制《静居集》三卷并《法宝录序》示王旦。九月九日，幸琼”
林苑宴射，作七言诗。十一月辛亥，作《冬至立仗》七言
诗。丁巳，诣会灵观，上作七言诗赐群臣。甲子，诣景灵
宫，观上梁，作五言诗、《瑞雪歌》。

九年二月二日。丁酉，寒食，宴近臣，赐五言诗。癸卯，召
近臣于后苑翔鸾阁，观太宗御书，因示圣制《太宗圣
文神笔颂》《玉宸殿记》、五臣论《乐府辞》，上作歌诗二篇，
命从官赋诗。移幸流杯殿泛觞，登象瀛山翠芳亭，遂
宴玉宸殿。三月丁巳，宴群臣于园苑，上作上已五言
诗赐之。五月乙巳，城南观麦，作七言诗。甲寅，景灵宫
迎御书额，上作七言诗。丙寅，作景灵宫成七言十韵
诗，近臣毕和。六月戊寅，作会灵观成七言诗，赐近臣
和。十一月甲辰，甘露降会灵观，作七言诗。二十三日
癸亥，召中书、枢密院、两制至刺史以上赴龙图阁观
书，特召杨亿、吕夷简、冯元预会，帝作《观书》七言六韵
诗二首，分赐宁王元偓及辅臣王旦等又作七言四
韵诗二首，分赐学士晁迥以下，命儒臣即席皆赋。乙
卯，作《冬至》七言诗。

天禧元年正月十一日。辛亥，奉天书令祭天地于南
郊。壬子，帝作《恭谢南郊》七言诗，近臣咸和。乙卯，又作
《上元诗》。己未，作《喜春雨》诗，赐学士已下属和。二月庚
午朔，上作《中和节》五言诗，赐王旦已下。壬申，御正阳
门，观酺大合乐。癸酉，宴百官锡庆院，作《景灵宫》成，赐
《酺七日诗》，赐从臣和。戊寅，作《会灵观铭》《元符观颂》《思
政论》，召辅臣至龙图阁示之。庚辰，中书、枢密院上书：
“蒙宣示《思政论》，言已兼于述作，专亲政务，望特颁睿
制，以广教化。”九月丁巳，以御制《思政论》赐辅臣、近臣，
从李虚己请也。

《宋会要》：天禧元年二月，作《悯农》《天时》《地利》《稼穑》《省费》
《为政》《薄赋》、“《牧宰》《恤刑》《安民》十题，共百篇，皆有序。戊寅，
召辅臣至龙图阁观之。”

《玉海》：天禧二年正月庚子，内出《真游崇徽芝草图》，上
作歌一首，五七言诗二首。辛亥，诣元符观，宴从官于
资善堂。出赐寿春郡王歌吟七首、《元符观颂》《资善堂
记》及寿春郡王诗什篇翰示辅臣向敏中等曰：“王始
著吟咏，句意精奇，挥翰遒丽，天纵才艺，本于乐善之
性。”咸再拜称贺。七月甲戌，以枢密直学士李士衡为三司使。罢陕西市米，募民送京师，如入粟法以售盐
及羊纲，任民私市以足数，关辅民大便，说之，上作《宽
财利论》以赐之，士衡请刻石本厅，从之。九月庚午，御
正阳门观酺。辛巳，宴百官锡庆院，宗室通王宫，作大
酺七言十韵诗、劝酒四韵诗分之。又以《稼穑倍登诗》
示辅臣。十月乙未，雪，上作《瑞雪》五言诗二首赐辅臣。
庚子玉宸殿观古城稻，赐宴安福殿，上作七言诗。十
一月乙丑，作《冬至》诗，又出圣制《三教诗》《百官歌论》九
首、杂诗一卷赐辅臣。作《后园宴会宗亲》七言十韵诗
赐太子。戊辰，奉天书于天安殿，作五言诗赐近臣属
和。己巳，作《天安殿酌献天书》《荐献景灵宫》五言诗二
首赐近臣。庚午朝享六室，作《太庙致斋》五言诗赐近
臣。辛未，祀天地礼毕，上作《南郊》五言诗赐近臣。丙子，
上斋长春殿，作五言诗赐近臣。己卯，作《大庆礼成》五
言诗赐近臣。

三年正月己未朔，作《元日诗》。丁卯，命学士钱惟演等
知举。翌日，赐御诗一章。己巳，上作《观砚歌》，群臣属和，
作《观灯五》、七言诗。二月丁未，又赐七言诗二首，内出
皇太子所书御制诗示辅臣，帝作《学书歌》赐之。丙辰，
又作《劝学吟》赐皇太子。癸亥，大宴会庆殿，上作五言
诗，群臣毕和。丙寅，观试举人，上作七言诗赐群臣，命
皇太子书以赐辅臣。是日，召知举钱惟演等对景福
殿，出皇太子亲写御诗二纸赐之。王晓、杨亿、李谘再
拜请之，翌日，各赐一纸。三月庚午，宴后苑，登翔鸾阁，
观太宗御集圣制。又御仪凤阁、玉宸安福殿，遂临池
垂钓，射于太清楼下。帝作《赏花钓鱼》五、七言诗，命皇
太子书以示近臣，群臣皆赋。壬寅，作玉宸殿观瑞麦
七言诗赐近臣。庚子，幸御津园宴射，作《观稼》五言诗。
癸卯，幸金明池、琼林苑，作七言诗赐近臣。十月壬辰，
召宗室近臣观西天竺绿豆、小香、占城稻，上作七言
诗三首，赐之属和。十二月庚寅，作《瑞雪诗》赐近臣。辛
卯，赐辅臣御制《元良述》《六艺箴》各一卷，《承华要略》《正
说》《奉道诗》各十卷，《岁时新咏》三卷。

《真宗实录》：天禧三年，上以《青宫纪要》事有未备，乃博
采群书，为《承华要略》二十卷。

《玉海》：“天禧四年二月癸未朔，诏滑州新建僧院赐名
福宁院，御制碑文以宠之，作乾文殿以奉安圣制碑
石。丁酉，滑州言河决塞。丙戌，上作《滑州修河碑》示近
臣。三月己巳，宴会庆殿，内出牡丹赐群臣，作牡丹五、
七言诗，命近臣和。八月戊戌，出《玉宸殿瑞谷图》示辅
臣，作歌六首。十月壬午，上御正阳门观酺，宴宗室近”
臣于楼上。癸未，宴百官、宗室作《赐酺》七言诗赐之。
《宋史真宗本纪》：天禧四年十一月戊午，召近臣于龙
图阁，观御制文词。帝曰：“朕听览之暇，以翰墨自娱。虽
不足垂范，亦平生游心于此。”宰臣丁谓请镂版宣布。
庚申，内出御制七百二十二卷付宰臣。

《玉海》：真宗御集有“诗八十九卷，歌十五卷，词四卷，《乐
章》一卷，《乐府集》三卷，新词”二卷。